Rapidul l-a numit antrenor principal pe Neil Lennon, iar tehnicianul a început deja să facă modificări la nivelul lotului, giuleștenii anunțând despărțirea de Dragoș Grigore.
Dragoș Grigore a plecat de la Rapid
Dragoș Grigore a venit la Rapid București în vara anului 2021, fiind adus liber de contract după despărțirea de Ludogorets Razgrad.
Acesta a fost om de bază în primul sezon la giuleșteni, însă a pierdut ușor postul de titular după câteva evoluții sub așteptări.
În sezonul recent încheiat, Dragoș Grigore a strâns doar două apariții pentru Rapid, iar conducerea clubului a luat decizia de a nu-i prelungi contractul scadent în luna iunie.
Astfel, aceștia au anunțat încă de joi despărțirea de fotbalistul de 37 de ani, cotat în prezent la 150.000 de euro, conform Transfermarkt.
„Clubul nostru s-a despărțit de Dragoș Grigore (37), fundașul venit la Rapid în vara anului 2021.
Grig a fost un model de profesionalism, astfel încât îi mulțumim pentru toate momentele frumoase petrecute împreună de-a lungul ultimilor trei ani!
65 de meciuri și 3 goluri la Rapid. Mult succes, Dragoș!” - se arată în comunicatul oficial al clubului
Rapid s-a despărțit și de Adrian Iencsi
Pe lângă plecarea lui Grigore din Giulești, Rapid a anunțat și despărțirea de Adrian Iencsi. Este important de precizat că Neil Lennon, noul antrenor al Rapidului, și-a adus propriul antrenor secund. Este vorba de Iain Brunskill (48 de ani).
„Îi mulțumim lui Adi pentru toată dedicarea și profesionalismul de care a dat dovadă!” - au scris cei de la Rapid.